આપણા સમાજજીવનના સદીઓથી પ્રસ્થાપિત મૂલ્યો જેમ કોઈ સંકોચ કે શરમ વગર તદ્દન બિભત્સપણે જાહેરમાં રગદોળાઈ રહ્યા છે, એક પછી એક કૌભાંડો, તકસાધુઓએ કરેલી લીલાઓ, ધર્મક્ષેત્રમાં, વિદ્યાક્ષેત્રમાં ઉપસી રહેલા ચીભડા ગળતી વાડ જેવા વ્યક્તિત્વો ઉપસી રહ્યા છે તેમને જોઈને એવો પ્રશ્ન અચૂક થાય કે આ સમાજના પાયામાં પહેલેથી જે મૂલ્યો ધરબાયેલા હતાં તે સંસ્કારગત, વારસાગત હતા કે બળજબરીથી રાજસત્તાઓ અને ધર્મસત્તાઓ દ્વારા રોપવામાં આવ્યા હતાં? એ વ્યવસ્થિત રીતે વેડવામાં આવી રહ્યા છે કે ડર ખતમ થતાં પોતાની જાતે જ કાંચળી ઉતારીને સાપ બહાર આવે તેમ માણસની અંદરનો ત-ક-માણસ જાગી રહ્યો છે? નાનકડા ખાબોચીયામાં નિરંકુશ થઈ જતા દેડકા જેવા સત્તાના નાના નાના કેન્દ્રો બિલાડીના ટોપની જેમ ઠેરઠેર ફૂટી નીકળ્યા છે, અને એ દેડકાઓ પોતાના અવાજથી પોતાની સત્તા સ્થાપિત કરવાનો પ્રયત્ન કરી રહ્યા છે. પણ એવા અનેક દેડકાઓનો અવાજ સામૂહિકપણે એક ભયંકર શોરબકોર જ પેદા કરી રહ્યો છે એ વાતની અનુભૂતિ તેમને થતી નથી.